Eugênio de Araújo Sales

**Eugênio de Araújo Sales** (født 8. november 1920 i Acari i delstaten Rio Grande do Norte i Brasil, død 9. juli 2012 i Sumaré i delstaten São Paulo)) var en brasiliansk katolsk kardinal. Han var tidligere erkebiskop av Rio de Janeiro 1971&ndash;2001, og  ble kreert til kardinal i 1969. Han deltok på Annet Vatikankonsil (1962–1965).

## Liv og virke
### Bakgrunn
Eugênio de Araújo Sales ble født i Acari i Rio Grande do Norte til en fremtredende overklassefamilie: faren hans, Celso Dantas Sales, var dommer i lagmannsretten i delstaten Rio Grande do Norte.

Eugênio Sales tok humanistiske studier som tenåring og begynte på gutteseminaret i Natal i 1936. Etter å ha tilbrakt ett år på gutteseminaret, ble Sales sendt til presteseminaret i Fortaleza, (*Seminário da Prainha*), hvor han forberedte seg til prestetjenesten fra 1937 til 1943.

### Prest
Han ble ordinert til prest den 21. november 1943 av Natals erkebiskop Marcolino Esmeraldo de Souza Dantas. Hans bror Heitor de Araújo Sales ble senere også prest, og senere erkebiskop av Natal.

### Hjelpebiskop i Natal

Den 1. juni 1954 utnevnte pave Pius XII Eugênio de Araújo Sales, som da bare var 33 år gammel, til titulærbiskop av *Thibica* og hjelpebiskop ierkebispedømmet Natal. Han ble ordinert til biskop av dets erkebiskop José de Medeiros Delgado den 15. august 1954, medkonsekratorer var Elizeu Simões Mendes, biskop av Mossoró, og José Adelino Dantas, biskop av Caicó.

Han ble utnevnt til apostolisk administrator for erkebispedømmet São Salvador da Bahia den 9. juli 1964, etter å ha hatt den samme stilling i bispedømmet Natal siden den 9. februar 1962. Som biskop støttet han ulike initiativer, som sosiale hjelpesentre for gårdsarbeidere og undervisning over radio for studenter som ikke kunne komme til skolen. Han har også arbeidet utrettelig for UNESCOs kampanjer mot analfabetisme.
Han var konsilfader under alle fire sesjoner i Det andre Vatikankonsil og var medlem av Kommisjonen for lekfolkets apostolat (som frembragte for avstemning dokumentet *[[Apostolicam actuositatem]]*) og den blandede kommisjon som utviklet det generelle rammeverket for dokumentet *[[Gaudium et Spes]].*

### Erkebiskop av São Salvador da Bahia
Sales ble en av de ledende skikkelsene i den katolske kirke i Brasil den 29. oktober 1968, da pave Paul VI utnevnte ham til erkebiskop av São Salvador da Bahia. Dermed var han også til primas for den brasilianske kirke.
### Kardinal
Den 28. april 1969 ble Sales tatt opp i kardinalkollegiet som kardinalprest med tittelkirken *San Gregorio VII*.
### Erkebiskop av São Sebastião do Rio de Janeiro
Den 13. mars 1971 ble de Araújo Sales utnevnt til erkebiskop av São Sebastião do Rio de Janeiro.

Kardinal Sales' tre tiår lange embetsperiode som erkebiskop av São Sebastião do Rio de Janeiro ble i stor grad formet av diskusjonene rundt frigjøringsteologien. I denne sammenheng støttet Sales, i motsetning til andre brasilianske kardinaler som Paulo Evaristo Arns og Aloísio Lorscheider, konsekvent Den hellige stols holdning, som mistenkte i det minste noen frigjøringsteologer for å være nærtstående marxismen. Han var også negativ til det politiske engasjementet utøvd de kirkelige basisfellesskapene (*Comunidades Eclesiais de Base*). På grunn av sitt engasjement for arbeider- og landbefolkningen var han også kjent som *«den røde biskopen»* (bispo vermelho).

Som erkebiskop av São Sebastião do Rio de Janeiro, protesterte Sales mot de mange menneskerettsbruddene i Brasil i perioden med militærstyre som varte fra 31. mars 1964 til 15. mars 1985. Hans arbeid med å støtte dem som ble torturert av regimet i denne epoken har først etter hans død blitt behørig bemerket av brasilianske historikere.

Fra 1976 til 1982 arbeidet han på vegne av mer enn fire tusen mennesker som ble forfulgt av militærregjeringene i Sør-Amerika, spesielt den i Argentina. Han organiserte pavebesøkene til pave Johannes Paul II i Brasil i både 1980 og i 1997. Han var lenge president for Kommisjonen for sosial aksjon i CELAM, Rådet for latinamerikanske biskoper.

Etter det brasilianske militærdiktaturets fall og pave Johannes Paul IIs tøyling av teologisk dissens, ble Sales den mest fremtredende stemmen i kirken i Brasil mot det han så som dissens fra katolsk morallære i landet. På 1990-tallet gjorde han mange anstrengelser for å bli en kulturell leder i denne kampen: Han gikk så langt som å motsette seg det tradisjonelle karnevalet i Rio de Janeiro med å gestalte en *bønnefestival* som han så på som en motsetning til trender mot seksuell libertinisme i det moderne Brasil.

Selv etter at han ble innvilget pensjoning fra stillingen som erkebiskop av São Sebastião do Rio de Janeiro noen uker før sin 81-årsdag, fortsatte kardinal Sales å utføre viktige kirkelige oppgaver. For eksempel spilte han en nøkkelrolle i reintegreringen av en gruppe katolikker i Campos bispedømme som var lojale mot den tradisjonalistiske erkebiskopen Marcel Lefebvre i den katolske kirke. 

Sales opptrådte sist gang offentlig i en begravelsesmesse for pave Johannes Paul II i Peterskirken i april 2005, som han ledet.

Siden Stephen Kim Sou-hwans død i 2009 var Sales den siste gjenlevende kardinalen fra den gruppe som var blitt utnevnt i konsistorium i 1969, og dermed den lengstsittende kardinalpresten og dermed kardinal protoprest.

### Død
Eugênio de Araújo Sales døde av et hjerteinfarkt i *Residência Assunção* i Sumaré. Sérgio Cabral Filho, guvernør i delstaten Rio de Janeiro, erklærte tre dager med nasjonal sorg; I de siste tiårene av sitt liv ble Dom Eugênio ansett som Brasils viktigste religiøse leder.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Erkebiskop Adauto Aurélio de Miranda Henriques (1855-1935) *1894
* Erkebiskop Moisés Sizenando Coelho (1877-1959) *1915
* Erkebiskop José de Medeiros Delgado (1905-1988) *1941
* Kardinal *Eugênio de Araújo Sales* (1920-2012) *1954

### Bispevielser som hovedkonsekrator
Kardinal Sales bispeviet en lang rekke bye biskoper som hovedkonsekrerende:
* Erkebiskop Nivaldo Monte (1963), biskop Valfredo Bernardo Tepe, O.F.M. (1967), erkebiskop Miguel Câmara Filho (1970), biskop Silvério Jarbas Paulo de Albuquerque, O.F.M. (1970), erkebiskop Alair Vilar Fernandes de Melo (1970), biskop Eduardo Koaik (1974), biskop Karl Josef Romer (1975), erkebiskop Carlos Alberto Etchandy Gimeno Navarro (1975), erkebiskop Celso José Pinto da Silva (1978), erkebiskop Heitor de Araújo Sales (1978), biskop Romeu Brigenti (1979), biskop Affonso Felippe Gregory (1979), erkebiskop José Palmeira Lessa (1982), biskop João d’Avila Moreira Lima (1982), biskop José Carlos de Lima Vaz, S.I. (1987), biskop Narbal da Costa Stencel (1987), biskop João Maria Messi, O.S.M. (1988), biskop Elias James Manning, O.F.M.Conv. (1990), biskop Rafael Llano Cifuentes (1990), biskop Augusto José Zini Filho (1994), erkebiskop Filippo Santoro (1996), og biskop José Ubiratan Lopes, O.F.M.Cap. (2000)

## Referanser


## Eksterne lenker
* Biografi – katolsk.no
* Biografi på The Cardinals of the Holy Roman Church